
Az intézeti körülmények között élő időskorúak szorongásának vizsgálata

Dolgozatomban arra kerestem a választ, hogy az általam vizsgált két intézmény-típus (idősek otthona és nyugdíjasok háza) lakóinál milyen mértékben jelentkezik a szorongás és annak tünetei.

Az időskorúak helyzete és megítélése meglehetősen rapszodikus, amelynek oka többek között a hibás társadalmi attitűdökben keresendő.

Napjainkban a szorongás vizsgálata meglehetősen időszerű, különösen az időskorúak körében, hiszen számos olyan társadalmi hatás éri Őket, amelyek negatív hatással lehetnek életminőségükre. A negatív hatások által bekerülhetnek egy olyan lefelé ívelő spirálba, amelyben fokozottan megjelennek mind a fizikai mind a lelki betegségek is, így akár az általam vizsgált szorongás is.

A kutatással az volt a célom, hogy felmérjem a bentlakásos intézetben élő idős emberek lelki/érzelmi állapotát, így kapva képet arról, hogy milyen mértékű a szorongásuk, illetve hogy szorongásaik ellen milyen megküzdési módokat alkalmaznak.
Erre a célra bentlakásos intézetben élő 65. életévüket betöltött egyénekkel végeztem kérdőíves vizsgálatot 2013 nyarán.
A 62 fős minta eredményei rámutattak arra, hogy a vizsgált hipotézisek közül nem mindegyik bizonyult valósnak.
Az intézetekben vizsgált nők körében valóban magasabb volt a szorongás mértéke, mint a férfiaknál, igazolva ezzel a szakirodalmi forrásokat.
Szintén bizonyosságot nyert, hogy a szorongásnak valós rizikófaktora lehet többek között az intézetbe kerülés, az életminőség illetve a fizikai és lelki betegségek is.
A megküzdési módok alkalmazásában a vizsgált körülmények között nem nyert bizonyítást az a megállapítás, miszerint az egyének problémáikra leginkább problémamegoldó vagy érzelmi indíttatású modelleket alkalmaznak. A vizsgált körülmények között csupán a problémamegoldó modellek használata nyert bizonyítást.
Az adatok további elemzése és a vizsgálat kibővítése a téma magasabb szintű elemzését is magában hordozza.



